
   Forord
  

  
   Som det går fram av undertittelen, er hovedhensikten med denne boka å gi hjelp til kritisk tolking og vurdering av forskningsresultater. Boka vil også være nyttig for planlegging av egen forskning, men den går ikke grundig inn på forhold som gjelder planlegging og gjennomføring av et forskningsopplegg. Det vises i stedet til supplerende litteratur for mer inngående drøfting av for eksempel datainnsamlingsmetoder og statistisk analyse.
  

  
   Vårt hovedmål, helt fra førsteutgaven av boka kom i 2002, har vært å gi brukere av forskningsresultater hjelp til å forstå forsk­ningslitteraturen og få et reflektert forhold til de forskningsresultatene som presenteres. Vi har derfor forsøkt å skrive boka så den kan være nyttig ikke bare for studenter på bachelor- og masternivå, men også for praktiserende pedagoger og andre som er interessert i resultater fra pedagogisk forskning.
  

  
   I de årene som har gått siden de tidligere utgavene av denne boka, har det også i Norge vært en voksende interesse for forsk­ningsbasert eller såkalt evidensbasert pedagogisk praksis. Forfatterne av denne boka ser positivt på at forskningsresultater tillegges stor betydning for hvordan arbeidet i skolen legges opp, men samtidig er vi bekymret for måten forskningsresultatene blir tolket på i en del tilfeller. Derfor har vi i denne utgaven av boka inkludert et kapittel 7 som forsøker, på bakgrunn av det som er sagt tidligere i boka om pålitelighet og gyldighet av forskningsresultater, å oppsummere på hvilken måte empirisk pedagogisk forskning kan være til nytte for pedagogisk praksis.
  

  
   Kapittel 3 (Statistikk), kapittel 5 (Hvilke alternative forklaringer er mulige?) og kapittel 6 (Hvilken kontekst er resultatene gyldige i?) er noe utvidet i 3. utgave. Det gjelder blant annet stoff om effektstørrelse, statistisk kontroll og metaanalyse.
  

  
   Kapittel 8 (Historisk forskningsmetode) er en del forkortet i forhold til tidligere utgaver. I tillegg til å vektlegge den metodekunnskapen som er nødvendig for en sunn kritisk lesing av historie og historisk forskning, ga dette kapitlet i tidligere utgaver også en historisk framstilling av utviklingen av historisk metode. Dette er nå tatt bort. Det var vår kjære kollega Knut Tveit som hadde skrevet dette kapitlet. Han døde dessverre i 2012. Kapitlet slik det framstår i denne utgaven er for en stor del direkte utdrag fra hans opprinnelige kapittel, selv om forkortingen av kapitlet har medført noen mindre endringer.
  

  
   De to første utgavene av boka ble presentert som redigert av Thor Arnfinn Kleven, med Finn Hjardemaal og Knut Tveit som forfattere av ett kapittel hver. Tredjeutgaven presenteres som en bok med Kleven og Hjardemaal som forfattere. Kleven har skrevet kapittel 1–7 og stått for omarbeidingen av kapittel 8. Hjardemaal har skrevet kapittel 9. Vi har imidlertid begge drøftet gjennom hele boka og gitt hverandre verdifulle impulser.

   Nytt i denne fjerde utgaven er at hvert kapittel har fått repetisjons- og refleksjonsspørsmål. Litteraturen er gjennomgående oppdatert, og det er gjort en del mindre endringer i framstillingen.

